《送中济侍郎帅庆分韵得十字》
宋代·王觌

承平万事康，干戈百年戢。蠢战彼西戎，乃敢侮边邑。

庆阳用武地，战士一当十。指纵惟其人，破竹在呼吸。

堂堂高平君，谋帅公论及。拥麾当一面，意气动百执。

圣时务怀柔，阃寄贵安辑。贺兰黄口儿，焉用长缨絷。

方当仁草木，况忍尚首级。伫见贡琛人，还从玉关入。

作者简介：宋泰州如皋人，字明叟。第进士。历颖昌府签书判官。哲宗即位，擢右司谏，累上数十章劾蔡确、章惇等，请尽罢青苗法，唯采掇免役法中有助于差役者数十事上之。迁侍御史、右谏议大夫，以论事出知润州。入为刑、户部侍郎，使辽，为辽人礼重。绍圣初，贬鼎州团练副使，澧州安置。徽宗立，起为工部侍郎，迁御史中丞，改翰林学士。后出知润、海州，罢主管太平观。又因弹劾章惇，除名安置临江军。卒年六十八。